กระทรวงการคลัง เตือนผู้ประกอบการเอาเปรียบผู้ได้รับสิทธิ์ 1,000 บาท จากโครงการ “ชิมช้อปใช้” ตรวจพบจะจัดการขั้นเด็ดขาด
กระทรวงการคลัง เตือนผู้ประกอบการเอาเปรียบผู้ได้รับสิทธิ์ 1,000 บาท จากโครงการ “ชิมช้อปใช้” ตรวจพบจะจัดการขั้นเด็ดขาด นายชาญกฤช เดชวิทักษ์ ผู้ช่วยรัฐมนตรีประจำนายกรัฐมนตรี (ปฏิบัติงานกระทรวงการคลัง) กล่าวว่า ในช่วงสุดสัปดาห์ที่ผ่านมามีประชาชนพากันไปจับจ่ายใช้สอยผ่านแอป “เป๋าตัง” เป็นจำนวนมาก ส่งผลให้บรรยากาศเป็นไปอย่างคึกคักโดยขอเตือนผู้ประกอบการห้างร้านว่า ห้ามไม่ให้มีการเอาเปรียบประชาชนที่ได้รับสิทธิ์จากโครงการดังกล่าว เช่น ออกคูปองจำนวน 1,000 บาท หรือเงื่อนไขอื่นใดเพื่อให้ประชาชนซื้อของเฉพาะในห้าง หรือร้านของตัวเองเต็มวงเงิน เพราะหากได้รับการร้องเรียนเเละมีการตรวจพบว่ากระทำการลักษณะดังกล่าวจริง ก็จะจัดการขั้นเด็ดขาดด้วยการยกเลิกสิทธิ์การเข้าร่วมโครงการทันที รวมถึงขึ้นบัญชีดำสำหรับการเข้าร่วมโครงการต่างๆ ในอนาคตพร้อมกันนี้ยังแนะนำประชาชนว่าหลังจากได้รับ SMS ยืนยันสิทธิ์และมีการเปิดใช้ครั้งแรกภายในระยะเวลา 14 วันแล้ว ไม่จำเป็นต้องใช้ให้หมดภายในครั้งเดียวเท่านั้น เงินส่วนที่เหลือยังนำไปใช้ยังสถานที่อื่นๆ ภายในจังหวัดที่ลงทะเบียนเอาไว้ได้ จนถึงวันที่ 30 พฤศจิกายน 2562 ที่สำคัญยังสามารถเติมเงินเข้าไปในกระเป๋าที่ 2 เพื่อนำไปใช้ยังสถานที่ต่างๆ ได้ทั่วประเทศ โดยจะได้รับเงินคืนสูงสุดร้อยละ 15 โดยเงินดังกล่าวจะได้รับคืนไม่เกิน 1 เดือนหลังสิ้นสุดโครงการ